b'\n_START_ARTICLE_\nErnest \xc5\xbdelezni\n_START_SECTION_\n\xc5\xbdivljenje\n_START_PARAGRAPH_\nErnest je bil rojen v Bruck an der Muru na \xc5\xa0tajerskem, kot tretji sin Leopolda III.. Po smrti svojega o\xc4\x8deta v Bitki pri Sempachu leta 1386, je bil njegov skrbnik Albreht III. Habsbur\xc5\xa1ki. Leta 1401 je spremljal nem\xc5\xa1kega kralja Ruperta na njegovem pohodu v Italijo. Po smrti njunega najstarej\xc5\xa1ega brata Viljema leta 1406 so se preostali trije bratje dogovorili o delitvi dedi\xc5\xa1\xc4\x8dine. Po lo\xc4\x8deni pogodbi iz leta 1406 je Ernest dobil \xc5\xa0tajersko, Koro\xc5\xa1ko in Kranjsko in skupaj s svojim starej\xc5\xa1im bratom vojvodom Leopoldom IV. (glavo Leopoldinske rodbine), skrbni\xc5\xa1tvo nad mladim Albrehtom V., avstrijskim vojvodom. Leta 1407 je pri\xc5\xa1lo do spora med Leopoldom in Ernestom, ki je prerasel v vojno, ki je trajala do maja 1409. V sporu med vojvodoma je bil za razsodnika izbran Herman II., ki je na Dunaju zbral oba, kjer so podpisali nov dogovor. Vendar pa se je spor nadaljeval, Leopold se je povezal z Albrehtom in najmlaj\xc5\xa1im bratom Friderikom. Ernest je oblikoval svoje zavezni\xc5\xa1tvo z gospodarji Passaua, grofom Hermanom II. Celjskim, grofom Friderikom Ortenbur\xc5\xa1kim, salzbur\xc5\xa1kim nad\xc5\xa1kofom Eberhardom, z vojvodom Heinrichom Bavarskim, z ogrskim kraljem Sigismundom ter z mo\xc4\x8dno plemi\xc5\xa1ko partijo v Avstriji pod vodstvom bratov Reinprechta in Friedrika iz Wallseeja.  _NEWLINE_Leta 1411, ko je Leopold umrl brez naslednika, je Ernest postal nesporna glava Leopoldinske rodbine. Leta 1414 je bil kot poslednji koro\xc5\xa1ki vojvoda ustoli\xc4\x8den na Gosposvetskem polju po tradicionalnem na\xc4\x8dinu  ustoli\xc4\x8denja koro\xc5\xa1kih vojvod. Od takrat se je sam imenoval nadvojvoda. Bil je prvi Habsbur\xc5\xbean, ki je dejansko uporabljal ta naslov, ki ga je uvedel Rudolf IV.._NEWLINE_Ernest je bil \xc4\x8dlan Zmajevega reda, ki ga je ustanovil Sigismund Luksembur\xc5\xa1ki, pozneje sveti rimski cesar. Vendar se je po letu 1412 postavil proti njemu na stran svojega brata Friderika IV. (vladarja Tirolske), ki ga je cesar leta 1417 odstavil. Ernest je najprej poskusil pridobiti Friderikove posesti zase, potem pa se je z bratom dogovoril, da sta skupno uspe\xc5\xa1no obranila Tirolsko pred cesarjevim apetitom. _NEWLINE_Leta 1423 je Ernest izro\xc4\x8dil Hermanu II. listino i\xc5\xbc leta 1308, po kateri so imeli Celjski od Habsbur\xc5\xbeanov v fevdu svojo prej alodialno posest. S tem se je odpovedal fevdnemu gospostvu nad Celjskimi. V zameno je moral Herman izro\xc4\x8diti kar 14 posestev._NEWLINE_Ernest je umrl v Bruck an der Muru in je pokopan v cisterjanskem samostanu Rein. Njegov vzdevek \xc5\xbeelezni se je pri\xc4\x8del uporabljati \xc5\xa1ele po njegovi smrti.'